Pandémia ochorenia COVID-19

Pandémia ochorenia COVID-19 (nepresne: pandémia koronavírusu) je prebiehajúca globálna pandémia ochorenia COVID-19 spôsobená prenosom akútneho respiračného syndrómu zvaného SARS-CoV-2. Vírus bol prvý raz objavený v decembri 2019 v čínskom meste Wu-chan, provincii Chu-pej. Svetová zdravotnícka organizácia vyhlásila mimoriadnu udalosť verejného zdravia 30. januára 2020 a 11. marca 2020 bola organizáciou vyhlásená pandémia tohto ochorenia. K 13. augustu 2022 bolo potvrdených viac ako 594 miliónov prípadov a viac ako 6,45 milióna úmrtí na COVID-19 vo viac ako 190 krajinách alebo regiónoch sveta. Najviac postihnuté pandémiou sú USA, India, Francúzsko, Brazília a Nemecko.

Na Slovensku sa prvý prípad objavil 6. marca 2020. K 13. augustu 2022 bolo 1 827 404 osôb testovaných pozitívne a 20 296 na následky ochorenia zomrelo.

Vírus sa najčastejšie šíri blízkym fyzickým kontaktom. Šíri sa vzduchom, predovšetkým malými kvapôčkami alebo aerosólmi, keď infikovaná osoba dýcha, kašle, kýcha alebo rozpráva. Môže sa taktiež prenášať cez kontaminované povrchy. Čas medzi nakazením a prepuknutím choroby je obvykle 5 dní, ale môže trvať dva až štrnásť dní. 

Od infikovanej osoby sa môže zdravá osoba nakaziť až dva dni pred prejavením príznakov choroby, zároveň sa môže nakaziť aj od asymptomatických osôb, ktoré sú infekčné. Ľudia, ktorí sa ochorením nakazia sú pri stredne závažných prípadoch infekční po dobu 7 až 12 dní a až dva týždne pri závažných prípadoch ochorenia.

Medzi najčastejšie symptómy patrí horúčka, kašeľ, únava, ťažkosti s dýchaním a strata čuchu. Medzi komplikácie patrí zápal pľúc a akútny respiračný distresový syndróm. Inkubačná doba je zvyčajne 5 dní, ale môže sa pohybovať od jedného do 14 dní. V súčasnosti je k dispozícii viacero vakcín od rôznych výrobcov, ktoré sa postupne od decembra 2020 distribujú do celého sveta, pri závažných príznakoch sa používa liek remdesivir vpichom do žily.  Naďalej však zostáva primárna liečba symptomatická.

Medzi odporúčané preventívne opatrenia patrí časté umývanie rúk mydlom, zakrývanie si úst pri kýchaní alebo kašľaní, fyzický odstup, nosenie rúška na verejnosti, častá ventilácia a filtrovanie vzduchu v miestnosti, dezinfekcia povrchov a monitorovanie a izolácia osôb, ktoré boli vystavených chorým alebo majú symptómy ochorenia. Úrady na celom svete zareagovali implementáciou cestovných obmedzení, výluk, kontrolou bezpečnosti na pracovisku a zatvorením prevádzok. Mnoho miest tiež pracovalo na zvýšení testovacej kapacity a sledovaní kontaktov infikovaných.

Pandémia spôsobila globálne spoločenské a ekonomické narušenie vrátane najväčšej globálnej recesie od veľkej hospodárskej krízy. Viedla k odloženiu alebo zrušeniu väčšiny športových, náboženských, politických a kultúrnych udalostí, rozsiahlych nedostatkov potravín zapríčinených panickým nakupovaním. Zároveň sa v roku 2020 znížili emisie znečisťujúcich látok a skleníkových plynov. Vzdelávacie inštitúcie boli čiastočne alebo úplne zatvorené a mnohé z nich prešli na online vzdelávanie. Dezinformácie a hoaxy o pandémii sa šírili prostredníctvom sociálnych sietí a masmédií.

Príznaky a symptómy 

Symptómy ochorenia COVID-19 nie sú špecifické a tí, ktorí sú nakazení, môžu byť buď asymptomatickí (bez príznakov) alebo sa môžu u nich vyvinúť príznaky podobné chrípke, ako sú horúčka, kašeľ, únava, dýchavičnosť (lapanie po dychu) a bolesť svalov. Typické príznaky a symptómy a ich výskyt sú ukázané v príslušnej tabuľke.

Ďalší priebeh ochorenia môže viesť k ťažkému zápalu pľúc, syndrómu akútnej respiračnej tiesne, sepsi, septickému šoku a smrti. Niektorí nakazení môžu byť asymptomatickí, ale výsledky testov dokážu potvrdiť infekciu aj u tých, ktorí nemajú žiadne klinické symptómy, z toho dôvodu výskumníci odporúčajú tým, ktorí boli alebo sú v blízkom kontakte s ľuďmi, u ktorých bolo potvrdené ochorenie, aby boli monitorovaní a vyšetrení, aby bolo možné u nich vylúčiť alebo potvrdiť nákazu. 

Zvyčajná inkubačná lehota (čas medzi nákazom a prvými symptómami) je v rozmedzí od jedného po štrnásť dní; najčastejšie je to päť dní. V jednom prípade bola inkubačná lehota až 27 dní.

Referencie 

Pandémia ochorenia COVID-19